《兵船行》
清代·王昊

阵云压城日光白，羽檄纷驰骑充斥。飓风昨夜起鲛宫，斗靓千群复何益？

忆昔军兴催造船，吴民髓竭无金钱。刺史流汗县令哭，老农含血遭笞鞭。

一朝连烽迷海道，帆樯如山倏然倒。旗鼓虚张杨仆营，艨艟已入田横岛。

沙溪十里飞黄埃，人家门户昼不开。横刀跃马满街市，海船方去官军来。

君不见军中健儿不羞走，尽是幽并好身手。十村九村无人烟，不扫鲸鲵扫鸡狗。

作者简介：（1627—1679）清江苏太仓人，字惟夏。康熙间举鸿博，授内阁中书。工诗，与黄与坚等称娄东十子。吴伟业誉为天下无双。有《当恕斋偶笔》、《硕园集》。